«Даймехкан къонах» очерк Советски Союзан Турпалхочунна, майрачу пулеметчикна, бІаьхаллин хьуьнаршца шен цІе ленйоцуш йинчу Нурадилов Ханпашина лерина ю. ТІеман шерашкахь цуьнан хьокъехь стихаш кхуллура, очеркаш язйора. Цунна лерина яра М.Сулаевн «Малх тоьлар бу», Н.Сергеевн «Солнце в крови» поэмаш. 60–80-чуй шерашкахь, лакхахь хьахийна йолчу Х.Ошаевн очеркал совнаха, цунах лаьцна «Ламанан леча» повесть язйина Б.Чалаевс, «Мокхазан дог» повесть язйина В.Матиевс, «Лийрбоцурш» турпалаллин драма язйина І-Хь.Хамидовс. Х.Ошаевн очерк 1967-чу шарахь араяьлла. Делахь-хІета, цул хьалха язйинарш а бу. Амма цуьнан очерк оцу говзарийн могІарехь къаьсттина меттиг дІалоцуш ю, тІеман темица авторан ша тайпа юкъаметтиг хиларна. Цуьнан говзарийн коьрта билггало ю бакъдолчунна тІаьхьа вазар. СуртхІотторах наггахь бен пайда ца оьцуш – къамел юкъадалош, турпалхойн ойланаш йовзуьйтуш, цхьайолу эпизодаш гойтуш. Х.Ошаевс шена хьалха проблема хІоттийра – дуьненчу ваьллачул тІаьхьа турпалаллийца кхалхаре кхаччалц болу Нурадиловн дахаран некъан хьокъехь говзар кхоллар. Цо пайдаоьцу Ханпаша вевзаш хиллачу адамийн тоьшаллех, кехатех, Сийлахь-боккхачу Даймехкан тІеман исторехула долчу хьостанех. Шен турпалхочун, билггалчу стеган васт кхуллуш яздархочо цуьнца шецца доьзначуьнгахь билгалдоккху кхечуьнца хуьлуш дерг. «Цкъа мацах Ширачу Желтойчоьнан масех гІала хилла сийлахь Гомер шайн-шайн ву ала бакъо къуьйсуш. Дагестан Нурадилов Ханпаша шен турпалхо лоруш ю: иза Дагестанерчу цхьана юьртахь вина ву. Нохч-ГІалгІайн халкъ дозалла деш ду шен кІантах. Нийса хир ду Ханпаша вайн советийн Даймехкан кІант лерича.